[pic] | ЕВРОПЕЙСКА КОМИСИЯ |

Брюксел, 29.3.2010

COM(2010)116 окончателен

ПРЕПОРЪКА НА КОМИСИЯТА

за упълномощаване на Комисията да започне преговори от името на Европейския съюз за подновяване на протокола към Споразумението за партньорство в областта на рибарството с Федерални щати Микронезия

(представена от Комисията)

ПРЕПОРЪКА НА КОМИСИЯТА

за упълномощаване на Комисията да започне преговори от името на Европейския съюз за подновяване на протокола към Споразумението за партньорство в областта на рибарството с Федерални щати Микронезия

ОБЯСНИТЕЛЕН МЕМОРАНДУМ

На 25 април 2006 година Европейският съюз и Федерални щати Микронезия сключиха споразумение за партньорство в областта на рибарството[1], чиито протокол, в сила от 26 февруари 2007 година, определя възможностите за риболов и съответното финансово участие и е валиден до 25 февруари 2010 година.

Комисията предлага договаряне върху нов протокол, който да отговаря по-добре на действителните възможности и нужди на флотата на държавите-членки, в съответствие със заключенията на Съвета от 2004 година по отношение на Споразуменията за партньорство в областта на рибарството.

В тази връзка се отправя покана към Съвета да приеме указанията за водене на преговори, съдържащи се в приложението към настоящата препоръка.

ПРЕПОРЪКА

В контекста на гореспоменатото Комисията препоръчва:

- Съветът да упълномощи Комисията да започне и да води преговори за подновяване на протокола в рамките на споразумението за партньорство в областта на рибарството с Федерални щати Микронезия,

- Комисията да бъде посочена като преговарящ по въпроса;

- Комисията да води преговорите в консултация със специален комитет, в съответствие с разпоредбите на Договора за функционирането на Европейския съюз;

- Съветът да одобри указанията за водене на преговори, съдържащи се в приложението към настоящата препоръка.

ПРИЛОЖЕНИЕУказания за водене на преговори

Целта на преговорите е подновяване на протокола в рамките на Споразумението за партньорство в областта на рибарството между Европейския съюз и Федерални щати Микронезия, изхождайки от заключенията на Съвета от 15 юли 2004 година, основани на съобщение на Комисията от 23 декември 2002 година.

С оглед осигуряване и укрепване на отговорно и устойчиво рибарство чрез въпросния нов протокол, по време на преговорите Комисията ще се ръководи от следните цели:

- осигуряване на достъп до изключителната икономическа зона (ИИЗ) на Федерални щати Микронезия и на необходимите разрешителни за съдовете на европейската флота с цел риболов на риба тон в посочената ИИЗ;

- Вземане под внимание на най-добрите и актуални научни становища;

- осигуряване достъп до рибния ресурс на основата на параметри, определени в сегашния протокол и наблюдаваното им през последните години изменение;

- укрепване на диалога по отрасловата политика с цел насърчаване воденето на отговорна политика в областта на рибарството, при спазване на целите за развитие на страната, в частност що се отнася до контрола и надзора на риболовните дейности, управлението на рибните ресурси и подобряването на санитарните условия за морските продукти.

[1] Регламент (ЕО) № 805/2006 от 25 април 2006 г., ОВ L 151, 6.6.2006 г., стр. 1